ΓΡΑΠΤΗ ΕΡΩΤΗΣΗ P-3063/98

υποβολή: Laura González Álvarez (GUE/NGL) προς την Επιτροπή

(2 Οκτωβρίου 1998)

Θέμα: Προβλήματα υγείας που οφείλονται στις εξορυκτικές δραστηριότητες λατομείων στην Alhaurin de la Torre (Μάλαγα - Ισπανία)

Στην τοποθεσία της επαρχίας της Μάλαγα, Alhaurin de la Torre, λειτουργούν συνολικά 8 λατομεία, ορισμένα από αυτά παράνομα, τα οποία εκτός από σοβαρές περιβαλλοντικές καταστροφές προκαλούν κάθε είδους παθήσεις, αλλεργίες και αναπνευστικά προβλήματα που πλήττουν κυρίως τα παιδιά και τους ηλικιωμένους.

Σύμφωνα με έκθεση της υγειονομικής υπηρεσίας της Ανδαλουσίας ο αριθμός των ζηματογενών σωματιδίων, μεταξύ των οποίων το διοξείδιο του πυριτίου, ανέρχεται σε 908 γραμμάρια ανά τετραγωνικό μέτρο και ανά ημέρα, ενώ το επιτρεπτόμενο όριο δεν θα έπρεπε να υπερβαίνει τα 150 γραμμάρια αιωρούμενης σκόνης ανά τετραγωνικό μέτρο και ανά ημέρα.

1. Γνωρίζει η Επιτροπή την κατάσταση αυτή;

2. Ποιά διορθωτικά μέτρα θα έπρεπε κατά τη γνώμη της Επιτροπής να λάβουν οι ισπανικές αρχές εφαρμόζοντας την κοινοτική νομοθεσία για το περιβάλλον και την προστασία της υγείας προκειμένου να μειωθούν οι υψηλοί δείκτες αιωρούμενης σκόνης; Δεν πιστεύει η Επιτροπή ότι πρέπει να τηρηθούν οι γενικές απαιτήσεις της οδηγίας 96/61/ΕΟΚ(1) σχετικά με την ολοκληρωμένη πρόληψη και τον έλεγχο της ρύπανσης;

3. Γνωρίζει η Επιτροπή εάν πραγματοποιήθηκε μελέτη των περιβαλλοντικών επιπτώσεων σύμφωνα με την οδηγία 85/337/ΕΟΚ(2) σχετικά με την εκτίμηση των επιπτώσεων στο περιβάλλον ορισμένων δημόσιων και ιδιωτικών σχεδίων;

4. Δεν νομίζει η Επιτροπή ότι το Ισπανικό Κράτος πρέπει να γνωστοποιήσει στους πολίτες τα επίπεδα και τις τιμές που έχουν καταγραφεί καθώς και τη διάρκεια των περιόδων ρύπανσης σύμφωνα με την οδηγία 90/313/ΕΟΚ(3) σχετικά με την ελεύθερη πρόσβαση στις πληροφορίες που αφορούν το περιβάλλον;

Απάντηση της κας Bjerregaard εξ ονόματος της Επιτροπής

(1 η Δεκεμβρίου 1998)

Η Επιτροπή δεν έχει υπόψη της τα στοιχεία στα οποία αναφέρεται το Αξιότιμο Μέλος του Κοινοβουλίου.

Η Οδηγία 80/779/ΕΟΚ της 15ης Ιουλίου 1980 για τις οριακές τιμές όσον αφορά την ποιότητα του αέρα και τις ενδεικτικές τιμές για το διοξείδιο του θείου και τα αιωρούμενα σωματίδια(4) καλεί τα κράτη μέλη να εγκαταστήσουν σταθμούς μετρήσεως για τα αιωρούμενα στον αέρα σωματίδια και να λάβουν κατάλληλα μέτρα ώστε να μην σημειώνονται υπερβάσεις των οριακών τιμών. Από τα δεδομένα που υπέβαλε το Αξιότιμο Μέλος του Κοινοβουλίου, δεν είναι δυνατόν να εξακριβωθεί το κατά πόσον σημειώνεται υπέρβαση των οριακών τιμών της οδηγίας, δεδομένου ότι τα στοιχεία αφορούν εναποτεθέντα, και όχι αιωρούμενα σωματίδια. Η πρόταση για οδηγία του Συμβουλίου σχετικά με τις οριακές τιμές για το διοξείδιο του θείου, το διοξείδιο του αζώτου και τα οξείδια του αζώτου, τα αιωρούμενα σωματίδια και τον μόλυβδο(5) στον περιβάλλοντα αέρα θα θεσπίσει νέες, αυστηρότερες οριακές τιμές για τα αιωρούμενα σωματίδια, οι οποίες θα πρέπει να τηρούνται το έτος 2005. Τα κράτη μέλη θα κληθούν να καταρτίσουν λεπτομερή σχέδια δράσεως για τους τρόπους επίτευξης των οριακών τιμών στις περιοχές όπου η ποιότητα του αέρα είναι κακή.

Η οδηγία 96/61/ΕΚ του Συμβουλίου της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης πρέπει να έχει μεταφερθεί στην οικεία έννομη τάξη των κρατών μελών το αργότερο την 1 Σεπτεμβρίου 1999, και, κατά συνέπεια, δεν εφαρμόζεται στην προκειμένη περίπτωση.

Η Επιτροπή αγνοεί το κατά πόσον τα περί ων ο λόγος λατομεία απετέλεσαν αντικείμενο εκτίμησης περιβαλλοντικών επιπτώσεων, την οποία προβλέπει η οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον. Το άρθρο 2 προβλέπει ότι τα έργα που ενδέχεται να έχουν σημαντικές επιπτώσεις στο περιβάλλον, ιδίως ως εκ της φύσεως, του μεγέθους ή της θέσεώς τους, πρέπει να υπόκεινται σε εκτίμηση των επιπτώσεών τους, πριν από την χορήγηση της άδειας. Η διάταξη αυτή εφαρμόζεται στα έργα που απαριθμούνται στα παραρτήματα Ι και ΙΙ. Ελλείψει λεπτομερέστερων δεδομένων για τα λατομεία, η Επιτροπή θεωρεί ότι θα μπορούσαν να υπαχθούν σε περισσότερες της μιας κατηγορίες έργων, που απαριθμούνται στο παράρτημα ΙΙ. Σύμφωνα με το άρθρο 4 παράγραφος 2, τα έργα που υπάγονται σε μία από τις κατηγορίες που απαριθμούνται στο παράρτημα ΙΙ, πρέπει να υπόκεινται σε εκτίμηση περιβαλλοντικών επιπτώσεων, όταν το εμπλεκόμενο κράτος μέλος θεωρεί ότι τα χαρακτηριστικά τους το απαιτούν.

Η οδηγία 90/313/ΕΟΚ του Συμβουλίου της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος προβλέπει, στο άρθρο 3, ότι οι δημόσιες αρχές υποχρεούνται να παρέχουν πληροφορίες για το περιβάλλον σε οιοδήποτε φυσικό ή νομικό πρόσωπο το ζητά, χωρίς το πρόσωπο αυτό να οφείλει κατΌ ανάγκην να αποδεικνύει την ύπαρξη συμφέροντος. Με μόνα τα δεδομένα που προσκομίζει το Αξιότιμο Μέλος του Κοινοβουλίου, η Επιτροπή δεν είναι σε θέση να καταδείξει ότι οι ισπανικές αρχές απετέλεσαν τον αποδέκτη αίτησης πρόσβασης σε πληροφορίες, στην οποία εικάζεται ότι δεν αντέδρασαν ως θα ώφειλαν. Οι μόνες πληροφορίες που τα κράτη μέλη υποχρεούνται, αυτομάτως, να παρέχουν στο κοινό, είναι αυτές που αναφέρονται στο άρθρο 7 και περιλαμβάνουν γενικά στοιχεία πληροφορίες για την κατάσταση του περιβάλλοντος μέσω, λόγου χάριν, περιοδικών δημοσιεύσεων περιγραφικών εκθέσεων.

(1) ΕΕ L 257 της 10.10.1996, σελ. 40.

(2) ΕΕ L 175 της 5.7.1985, σελ. 48.

(3) ΕΕ L 158 της 23.6.1990, σελ. 58.

(4) ΕΕ L 229 της 30.8.1980.

(5) ΕΕ C 259 της 18.8.1998.